Massakuningas Nadalille 12:s titteli Ranskassa - Urheilu - Turun Sanomat
Massakuningas Nadalille 12:s titteli Ranskassa
Rafael Nadal voitti 12:nnen kerran mestaruuden Ranskan avoimissa.
Urheilu | Turun Sanomat | 9.6.2019 19:22 | 0
Päivitetty 9.6.2019 22:14
Rafael Nadal voitti Ranskan avoimen tennisturnauksen miesten tennisfinaalissa Itävallan Dominic Thiemin neljässä erässä luvuin 6–3, 5–7, 6–1, 6–1.
Massakenttien suvereenille hallitsijalle Nadalille mestaruus oli jo peräti 12:s Ranskassa. Kukaan muu tennispelaaja ei ole missään grand slam -turnauksessa voittanut yhtä monta mestaruutta.
Kaikkiaan Nadalilla on grand slam -turnauksissa 18 titteliä. Roger Federerillä mestaruuksia on 20. Ranskan avoimissa Nadal on voittanut 93 ottelua ja hävinnyt vain kaksi: Robin Söderlingille neljännellä kierroksella vuonna 2009 ja Novak Djokovicille puolivälierissä 2015.
Thiem antoi painavilla kämmenlyönneillään ajoittain hyvän vastuksen Nadalille. Kolmannen erän alussa itävaltalaisen ote kuitenkin herpaantui, eikä hän enää neljännessäkään erässä kyennyt voittokamppailuun tiukasta yrityksestä huolimatta.
Thiem tavoittelee yhä ensimmäistä grand slam -mestaruuttaan. Myös vuosi sitten Nadal kukisti Thiemin Pariisin finaalissa. Silloin espanjalainen voitti helposti kolmessa erässä.
Thiem saattaa pelata syksyllä Suomessa, kun Itävalta ja Suomi kohtaavat Davis cupissa.